1 dood, 2 gewond ná skietgeveg met polisie | Maroela Media
Maroela Media het die foto verbloem weens die grafiese aard daarvan. (Foto: Verskaf)
'n Verdagte is Dinsdag dood en twee ander gewond gedurende 'n skietgeveg met polisie in Naturena in Johannesburg.
Volgens kapt. Mavela Masondo, woordvoerder van die polisie, het polisiebeamptes gister patrollie op die N12 gery toe hulle verdagte mans in twee motors, 'n Ford Ranger en Audi, opgemerk het. Die polisie het dié voertuie genader en aangedui dat die voertuie van die pad af moet trek.
Die bestuurders van die voertuie het egter versuim om dit te doen en al vinniger gery. 'n Hoëspoed-jaagtog het ontstaan waartydens die verdagtes skote op die polisie afgevuur het. Die polisie het teruggeskiet waarna die Ford Ranger eindelik deur die polisie voorgekeer is nadat die bestuurder beheer oor die motor verloor het, het Masondo gesê.
Een van die verdagtes het in dié skietgeveg omgekom en twee ander is beseer.
Die beseerdes is onder polisiebewaking na 'n nabygeleë hospitaal geneem vir mediese sorg. Geen polisiebeamptes is in die voorval beseer nie, het hy gesê.
Volgens Masondo dui 'n voorlopige ondersoek daarop dat die Ford Ranger verlede maand in Hillbrow as gesteel aangemeld is. 'n Ondersoek is gevolglik van stapel gestuur om vas te stel of die verdagtes by enige ander misdade betrokke is.
'n Saak van poging tot moord, die onwettige besit van 'n vuurwapen en die besit van 'n vermoedelik gesteelde motor is aanhangig gemaak.
Dis nou jammer dat daar 2 is wat die belasting betaler geld kos in die hospital.
Wel gedaan SAPD dat dit nie 3 is nie.
Kriminele behoort nie gehaas te word na hospitale terwyl hulle nie 'n greintjie omgee vir 'n ander se lewens nie.